ET Euroopa Liidu Teataja L 317/38

EFTA JÄRELEVALVEAMETI OTSUS

nr 258A/13/COL,

25. juuni 2013,

kiita heaks eranditaotlus, mis põhineb Euroopa Majanduspiirkonna lepingu XIII lisa I peatüki punktis 13c osutatud õigusakti (Euroopa Parlamendi ja nõukogu 24. septembri 2008. aasta direktiiv 2008/68/EÜ ohtlike kaupade siseveo kohta) artikli 6 lõike 2 punktil a, et anda luba ohtlike jäätmete veoks vastavalt Norra ohtlike kaupade maismaavedu käsitleva 1. aprilli 2009. aasta määruse nr 384 (Forskrift om landtransport av farlig gods, edaspidi „Norra määrus”) artiklile 12, tingimusel et veoettevõtjal on ADR ohutusnõustaja ning et ohtlikku kaupa käitlevad ja transportivad isikud läbivad enne asjaomase loa saamist erikoolituse

EFTA JÄRELEVALVEAMET,

võttes arvesse EMP lepingu XIII lisa I peatüki punktis 13c osutatud õigusakti,

Euroopa Parlamendi ja nõukogu 24. septembri 2008. aasta direktiivi 2008/68/EÜ ohtlike kaupade siseveo kohta (õigusakt),

nagu seda on kohandatud EMP lepinguga selle protokolli nr 1 alusel,

võttes arvesse õigusakti artiklit 9 ning alalise komitee otsuseid nr 3/12/SC ja 4/12/SC,

võttes arvesse EFTA järelevalveameti 27. veebruari 2013. aasta otsust nr 88/13/COL (toimingu nr 661691) esitada transpordi EFTA komiteele nende meetmete eelnõu, mida EFTA järelevalveamet kavatseb võtta seoses Norra taotlusega, ning volitada kolleegiumi pädevat liiget võtma vastu lõplikku otsust, kui transpordi EFTA komitee kiidab otsuse eelnõu ühehäälselt heaks,

ning arvestades järgmist:

Norra valitsus taotles 17. oktoobril 2011 järelevalveametile saadetud kirjas (toimingu nr 611939) nelja erandit ning samuti luba piiravate meetmete võtmiseks õigusakti artikli 6 lõike 2 punkti a ja artikli 5 lõike 2 alusel. Taotluses selgitati, et erandid kujutavad endast riikliku õiguskorra kehtivaid sätteid, nagu need on esitatud Norra määruse artiklites 12, 13, 16, 21 ja 28.

24. augusti 2012. aasta kirjas teavitas Norra valitsus järelevalveametit Norra määruse artikli 21 (pürotehniline avariivarustus) tagasivõtmisest erandite nimekirjast.

Kooskõlas direktiivi 2008/68 artikliga 9 ja alalise komitee otsustega nr 3/12/SC ja 4/12/SC esitas järelevalveamet 5. oktoobril 2012. aastal esimese meetmete eelnõu, mis esitatakse transpordi EFTA Komiteele (edaspidi „komitee”; toimingu nr 648711 ja 643174).

Meetmete eelnõu põhineb 14. juuni 2012. aasta riskihinnangu aruandel, mille järelevalveamet tellis klassifikatsiooniühingult Det Norske Veritas (DNV) (toimingu nr 640432).

8. novembril 2012. aastal tuli komitee kokku ja arutas esimest meetmete eelnõud (toimingu nr 652659; kohtumise protokoll).

26. novembri 2012. aasta kirjaga (toimingu nr 654691) võttis Norra valitsus erandite nimekirjast tagasi artiklid 13 (lennujaama paaksõiduk), 16 (kaitseventiil) ja 28 (EX/II/III transpordiüksused), säilitades taotluse erandi tegemiseks artikli 12 suhtes (ohtlike jäätmete transport).

Seega hõlmab allesjäänud erand, mida taotletakse õigusakti artikli 6 lõike 2 punkti a kohaselt, Norra määruse artiklit 12, mille alusel antakse luba ohtlike jäätmete veoks Norras. Asjaomane säte on järgmine:

„Artikkel 12. Ohtlike jäätmete vedu 1. Kui ühes veoühikus / raudteevagunis veetakse kuni 500 kg (neto) ohtlikku kaupa, mis on jäätme-eeskirjade kohaselt klassifitseeritud ohtlike jäätmetena, siis kohaldatakse ainult ohtlike veoste rahvusvahelise autoveo Euroopa kokkuleppe (ADR) ja ohtlike kaupade rahvusvaheliste raudteevedude eeskirja (RID) pakendeid, paake, märgistust, segapakendeid ja saatedokumente käsitlevad nõudeid. 2. Plekkpurkides, karpides jne toodud vedeljäätmete kogumiseks võib välispakendina kasutada ÜRO poolt heaks kiidetud trumleid, jäiku IBCsid või suuremõõdulisi pakendeid. „Kuni 10-liitrises pakendis olevaid liimi- ja värvijääke, vaigulahuseid või sarnaseid aineid võib vedada äärtega alustel, kui on tagatud lekkekindlus. 3. Majapidamisest pärinevaid ohtlikke jäätmeid või vedada spetsiaalsetes kastides, millel on turvaliselt suletav kaas. Sellised kastid võib märgistada kirjaga „Ohtlikud jäätmed”. Segapakendite kohta kehtivaid ADR/RID nõudeid ei pea täitma, kui võetakse piisavad meetmed ohtlike reaktsioonide vältimiseks. 4. Veodokumendina võib kasutada jäätme-eeskirjadega kooskõlas olevat deklaratsioonivormi.”

Selle kohta on komiteele 5. oktoobril 2012. aastal esitatud meetmete eelnõus kirjas järgmine:

„Norra määruse artikli 12 (ohtlike jäätmete vedu) suhtes erandi tegemise taotlus tuleks rahuldada tingimusel, et veoettevõtjal on ADR ohutusnõustaja ja et sõidukijuhid on omandanud C- või D-kategooria sõiduki juhtimisõiguse. Muudel juhtudel tuleks taotlus tagasi lükata.”

26. novembri 2012. aasta kirjas märkis Norra valitsus järgmist:

„Artikkel 12. Ohtlike jäätmete vedu Norra valitsus jääb kindlaks oma taotluse juurde, mille ta esitas järelevalveametile riikliku erandi tegemiseks seoses asjaomase artikliga, ja teeb sellesse mõned kohandused. Norra soovib juhtida tähelepanu asjaolule, et C- ja C-kategooria sõiduki juhtimisõigus ei ole ohtlike kaupade veo ohutuse seisukohalt asjakohane. See erand puudutab vaid ADRi. Lisaks peab ettevõtjatel olema ADR/RID ohutusnõustaja. Ohtlikku kaupa käitlevad ja transportivad isikud peavad läbima enne loa saamist erikoolituse.”

Pärast järelevalveametilt taotluse saamist esitas Norra valitsus kavandatud muudatuste kohta 13. detsembril 2012 e-posti teel järgmise selgituse (toimingu nr 656664):

„Alternatiivne ettepanek koolitusnõuete kohta piirdub vaid maanteevedudega ning tähendab seda, et ohtlikke jäätmeid vedavad sõidukijuhid läbivad järgmised koolitused:

— Ohtlike jäätmete veo üldnõuded

— Ohtude peamised liigid, sealhulgas ainete märgistamine

— Erinevate ohuliikide ennetus- ja ohutusmeetmed

— Ohtlike jäätmete ohutu peale- ja mahalaadimine ning vedu

— Sõidukite tehniliste seadmete kasutamise eesmärk ja viisid

— Juhtumi esinemise tõenäosuse minimeerimiseks vajalik põhiteave

— Hädaolukorrale reageerimise menetlused, sealhulgas meetmed, mis võivad osutuda vajalikeks sõidukijuhi, avalikkuse ja keskkonna ohutuse tagamiseks juhtumi esinemise korral

— Ohutusalane teadlikkus

Sõidukijuhi koolituse kohta peab tööandja arvestust ning teeb sellest taotluse korral väljavõtte sõidukijuhile või pädevale asutusele.

Artikli 12 muudetud sõnastus ei ole veel lõplik, kuid ettepanek annab edasi muudetud määruse sisu.”

16. jaanuaril 2013. aastal (toimingu nr 659861) teatas DNV, et tema arvates on Norra valitsuse esitatud meetmed sõidukijuhtide erikoolituse kohta asjakohasemad kui DNV algne ettepanek C- ja D-kategooria sõiduki juhtimisõiguse kohta.

18. jaanuaril 2013. aastal ja 1. veebruaril 2013. aastal (toimingu nr 659983 ja 661423) muutis Norra valitsus täiendavalt ettepanekut koolitusnõuete kohta järgmistes punktides:

„Maanteetunnelite kaudu toimuvat ohtlike kaupade vedu reguleerivad eeskirjad ning asjakohased riskide vähendamise ning hädaolukorras tegutsemise meetmed.”

„Koolitus peab kestma vähemalt kuus õppeühikut. Sõidukijuhi koolituse kohta peab tööandja arvestust ning teeb sellest taotluse korral väljavõtte sõidukijuhile või pädevale asutusele.”

27. veebruaril 2013. aastal otsustas järelevalveamet esitada komiteele nende meetmete muudetud eelnõu, mida järelevalveamet võtab seoses Norra allesjäänud taotlusega teha õigusakti artikli 6 lõike 2 punktile a tuginedes erand ohtlike jäätmete vedamise kohta (otsus nr 88/13/COL) ning volitada kolleegiumi pädevat liiget võtma vastu lõplikku otsust, kui komitee kiidab meetmete eelnõu ühehäälselt heaks.

Transpordi EFTA komiteelt 1. ja 13. märtsil 2013. aastal saadud e-kirjades kiideti asjaomane meetmete eelnõu ühehäälselt heaks (toimingu nr 666005, 665893 ja 664435).

Selles tulenevalt saab järelevalveamet rahuldada Norra allesjäänud taotluse teha artikli 6 lõike 2 punktile a tuginedes erandi,

ON VASTU VÕTNUD KÄESOLEVA OTSUSE:

Artikkel 1

Erandi taotlus, mis hõlmab Norra määruse artiklit 12 ohtlike jäätmete veo kohta ning mis põhineb õigusakti artikli 6 lõike 2 punktil a, milles sätestatakse, et „Tingimusel, et see ei kahjusta ohutust, võivad liikmesriigid taotleda erandeid I lisa jaotisest I.1 …”, nimelt lisast, mis sisaldab ohtlike veoste rahvusvahelise autoveo Euroopa kokkulepet (ADR kokkulepe), tuleb rahuldada tingimusel, et veoettevõtjal on ADR ohutusnõustaja ning et ohtlikku kaupa käitlevad ja transportivad isikud läbivad enne asjaomase loa saamist erikoolituse (1).

Ohtlike jäätmeid vedavad sõidukijuhid peavad läbima koolitused, kus käsitletakse järgmisi teemasid:

— Ohtlike jäätmete veo üldnõuded

— Ohtude peamised liigid, sealhulgas ainete märgistamine

— Erinevate ohuliikide ennetus- ja ohutusmeetmed

— Ohtlike jäätmete ohutu peale- ja mahalaadimine ning vedu

— Sõidukite tehniliste seadmete kasutamise eesmärk ja viisid

— Juhtumi esinemise tõenäosuse minimeerimiseks vajalik põhiteave

— Hädaolukorrale reageerimise menetlused, sealhulgas meetmed, mis võivad osutuda vajalikeks sõidukijuhi, avalikkuse ja keskkonna ohutuse tagamiseks juhtumi esinemise korral

— Maanteetunnelite kaudu toimuvat ohtlike kaupade vedu reguleerivad eeskirjad ning asjakohased riskide vähendamise ning hädaolukorras tegutsemise meetmed

— Ohutusalane teadlikkus

Koolitus peab kestma vähemalt kuus õppeühikut. Sõidukijuhi koolituse kohta peab tööandja arvestust ning teeb sellest taotluse korral väljavõtte sõidukijuhile või pädevale asutusele.

Artikkel 2

Käesoleva otsuse artiklis 1 kehtestatud erand kaotab kehtivuse 26. septembril 2015.

Artikkel 3

Käeoleva otsuse artiklis 1 kehtestatud erand avaldatakse Euroopa Liidu Teataja EMP osas ja EMP kaasandes vastavalt EMP lepingu protokolli nr 1 punktile 6.

Artikkel 4

Käesolev otsus on adresseeritud Norra Kuningriigile ja jõustub päeval, millal nimetatud riiki otsusest teavitatakse.

Artikkel 5

Käesolev otsus on autentne inglise keeles.

Brüssel, 25. juuni 2013 EFTA järelevalveameti nimel Sverrir Haukur GUNNLAUGSSON kolleegiumi liige Xavier LEWIS direktor

(1) Artiklit 12 kohaldatakse üksnes maanteetranspordi suhtes.